सनितपुर जिला ढेकियाजुलिनि बाथासिपुराव आखाय होयाखै मोनसेबो सोरखारनि जौगाखां बिथाखिया। ढेकियाजुलि बिधान सभा बियाबनि बाथासिपुराव नुनो मोनबाय जौगानाय आसामनि जौगायै मोनसे सावगारि। बोसोर बोसोर बारलांनायनि उनावबो सरखारि मोनसेबो बिथांखिया मोनैछ’हायाखै बाथासिपुर रायजो राजानिसिम। खौरांगिरिनि सिगाङाव सोरखारि बिथांखिनिफ्राय नासय जानाय माखासे रायजो एबा आइजोफोरा दुखु फोरमायो। बाथासिपुरनि माखासे रायजोया आथिखालसिम मोननो हायाखै प्रधान मन्थ्रि आवाज योजनानि न’, खिख’सालि, बोराय फेनसन, रान्दि फेनसन, गोग्गो दै लानानै गोबां जौगानाय बिफाननि मोननांगौ बिथांखिफोरखौ। मख’जाथावदि, ढेकियाजुलि बियाबनि खननै हाबा मावफारियानि एम.एल.ए. एबा आथिखालाव मन्थ्रि अशक सिंहलनो गोबांखेब आरजलाइ होनायनि उनावबो जायगानि एम.एल.एया उन्दुफ्ला थानाय बायदि अजद सिखारदों। बाथासिपुर ओनसोलाव गंसेल’ गोजौ फरायसालि सोलोंथाय मिलन फरायसालियाव गोग्गो लोंनाय दै नायगिरनानै हालाय-हाफाय जानांदों फरायसाफोरा। फरायसालियाव हासुग्रा न’ गैयैयाव फरायसाफोरा जेंनानि मोगि मोगि जानांनायनि उनावबो जेबो खामानि मावनो आखायाव लायैयाव गाज्रियै सोंखारियो रायजोफोरा। थाबैनो दानि गोदान सोरखारनि मानगोनां गिबि मन्थ्रि, जायगानि एम.एल.ए.एबा मन्थ्रि अशक सिंहलखौ बाथासिपुरनि लामाफोरखौ लुफुंनायजों लोगोसे बाथासिपुर गंसेल’ सोलोंथाय गोजौ फरायसालिनि गांनाय उखैनाय अजदफोरखौ सुफुंनायनि अनगायैबो बाथासिपुरनि गोरिब गुनद्राफोरनि मोननांगौ मोनथाय गोबां जौगा बिथांखि होनानै सुफुंना होनांगौ  होनना दाबि दैखांदों रायजोफोरा